b'\n_START_ARTICLE_\nKaprio\n_START_SECTION_\nMaantiede\n_START_PARAGRAPH_\nKaprion kunnan pinta-ala on 408,56 neli\xc3\xb6kilometri\xc3\xa4. Se rajoittuu pohjoisessa Sosnovyi Borin kaupunkipiirikuntaan ja Lomonosovin piirin Lep\xc3\xa4sin kuntaan, id\xc3\xa4ss\xc3\xa4 Lopuhkinan kuntaan sek\xc3\xa4 kaakossa Volossovan ja l\xc3\xa4nness\xc3\xa4 Jaaman piireihin. Pinta-alasta 52,6\xc2\xa0% on mets\xc3\xa4\xc3\xa4, 24,3\xc2\xa0% vesialuetta ja 18,5\xc2\xa0% maatalousmaata._NEWLINE_Kunta sijaitsee Inkerin yl\xc3\xa4ng\xc3\xb6n pohjoisreunalla. Siihen kuuluu osa Kaprionlahdesta ja Saasarinj\xc3\xa4rvi. Alueella virtaavat Kaprionlahteen laskeva Siestajoki, Vornaisienjoki ja Kaprionjoki. Hy\xc3\xb6tykaivannaisia ovat turve, hiekka ja sora, kivenn\xc3\xa4isv\xc3\xa4rit, kalkkikivi ja savi. Luonnonmuistomerkkej\xc3\xa4 ovat Suomenlahden muinainen rantat\xc3\xb6rm\xc3\xa4 eli klintti ja entisen Petrovitsan kyl\xc3\xa4n luona sijaitseva suuri siirtolohkare.\n_START_SECTION_\nAsutus\n_START_PARAGRAPH_\nKeskuskyl\xc3\xa4n lis\xc3\xa4ksi kuntaan kuuluu Kaprion asemataajama ja 15 kyl\xc3\xa4\xc3\xa4: Anelia (ven. Ananjino), Iivanaisi, Irokossi (Irogo\xc5\xa1t\xc5\xa1i), Kerpukkala (Kerbukovo), Klimettina, Lommaha, Mahu, Maklakkova, Mustova (Mustovo), Novasolkka (Novosjolki), Podozvanje, Saarinskoi (Zarinskoje), Siesta-Palkkina, Sirkkova ja Voronkino. Muita paikkakuntia ovat Hatapusan, Jyrj\xc3\xb6v\xc3\xa4n, Kirnun (Kernovo), Kommolan ja Pjarnu\xc5\xa1kin entiset kyl\xc3\xa4t, joista osassa on loma-asutusta._NEWLINE_Kaprion kyl\xc3\xa4ss\xc3\xa4 asuu l\xc3\xa4hes 90\xc2\xa0% kunnan v\xc3\xa4est\xc3\xb6st\xc3\xa4. Kes\xc3\xa4asukkaiden m\xc3\xa4\xc3\xa4r\xc3\xa4ksi arvioidaan noin 2\xc2\xa0500 henke\xc3\xa4.\n_START_SECTION_\nHistoria\n_START_PARAGRAPH_\nKaprio on vanhaa vatjalaisten ja inkeroisten asuinaluetta. Arkeologisesti nykyasutuksen j\xc3\xa4lki\xc3\xa4 voidaan seurata rautakauden ja varhaiskeskiajan taitteeseen ja hajanaisempina ajanlaskun alkuun saakka. Seudulla puhuttiin vanhastaan it\xc3\xa4vatjaa, viimeksi Ik\xc3\xa4p\xc3\xa4iv\xc3\xb6sin kyl\xc3\xa4ss\xc3\xa4. It\xc3\xa4vatjan murre sammui 1960-luvulla._NEWLINE_Paikkakunnan nimi perustunee ven\xc3\xa4j\xc3\xa4n kielen verbiin kopat ja tarkoittanee \xe2\x80\x99kaivausta\xe2\x80\x99. Se mainitaan ensimm\xc3\xa4isen kerran vuonna 1240, jolloin saksalaiset ristiritarit tunkeutuivat Novgorodin tasavaltaan ja rakensivat Kaprioon puisen linnoituksen. Aleksanteri Nevskin johtamat novgorodilaiset h\xc3\xa4vittiv\xc3\xa4t sen vuonna 1241. Ruhtinas Dmitri Aleksandrovit\xc5\xa1 rakennutti vuonna 1279 puisen ja seuraavana vuonna kivisen linnoituksen, jonka novgorodilaiset h\xc3\xa4vittiv\xc3\xa4t vuonna 1282. Novgorodilaiset pystyttiv\xc3\xa4t vuonna 1297 uuden kivilinnan, josta tuli Vatjanmaan sotilaallinen ja hallinnollinen keskus. 1300-luvun alkupuolelta 1400-luvun puoleenv\xc3\xa4liin Kaprion seutu toimi Novgorodin palkkaruhtinaiden l\xc3\xa4\xc3\xa4nityksen\xc3\xa4. Liivinmaan ritarikunta piiritti linnaa vuonna 1338. Jaaman linnoituksen rakentamisen j\xc3\xa4lkeen vuonna 1384 Kaprion sotilaallinen merkitys v\xc3\xa4heni._NEWLINE_1400-luvulla Kaprio oli Novgorodin Vatjan viidenneksen Kaprion kihlakunnan keskus. Sen taloudellinen merkitys oli kuitenkin v\xc3\xa4h\xc3\xa4inen. Vuonna 1500 linnassa ja sen esikaupungissa oli vain 20 taloa. Linnassa oli Kristuksen kirkastumisen katedraali ja esikaupungissa Jumalansynnytt\xc3\xa4j\xc3\xa4n kirkko, joka toimi my\xc3\xb6s ymp\xc3\xa4r\xc3\xb6iv\xc3\xa4n Kargalin pogostan seurakuntakirkkona. Esikaupungissa oli kaksi pient\xc3\xa4 luostaria._NEWLINE_Ruotsalaiset valloittivat Kaprion linnan Liivinmaan sodassa vuonna 1581, mink\xc3\xa4 j\xc3\xa4lkeen sinne perustettiin Inkerin ensimm\xc3\xa4inen luterilainen seurakunta. Ven\xc3\xa4l\xc3\xa4iset valtasivat alueen takaisin vuonna 1590 ja T\xc3\xa4yssin\xc3\xa4n rauhassa se j\xc3\xa4i Ven\xc3\xa4j\xc3\xa4lle. Ruotsalaiset valtasivat Kaprion uudelleen vuonna 1612. Stolbovan rauhassa Inkerinmaa siirtyi Ruotsille._NEWLINE_Ruotsalaisaikana Kaprio toimi samannimisen l\xc3\xa4\xc3\xa4nin keskuksena. Seudulle muutti uudisasukkaita Suomesta, ja vuonna 1675 luterilaiset muodostivat l\xc3\xa4hes 20\xc2\xa0% It\xc3\xa4-Kargalin pit\xc3\xa4j\xc3\xa4n taloluvusta. Kaprion luterilainen seurakunta toimi j\xc3\xa4lleen 1620-luvulta l\xc3\xa4htien. My\xc3\xb6hemmin paikkakunnalla oli my\xc3\xb6s lastenkoulu eli pedagogio._NEWLINE_Ven\xc3\xa4j\xc3\xa4 valtasi Kaprion linnan Suuressa Pohjan sodassa vuonna 1703. Vuosina 1708\xe2\x80\x931780 Kaprio toimi Inkerinmaan ja sittemmin Pietarin kuvernementtiin kuuluneen kihlakunnan keskuksena. Linnoitus menetti sotilaallisen merkityksens\xc3\xa4 1700-luvun alussa. Vuonna 1780 Kaprio alennettiin kaupungista kyl\xc3\xa4ksi._NEWLINE_Vuosina 1707\xe2\x80\x931727 Kaprion seutu kuului ruhtinas Aleksandr Men\xc5\xa1ikovin maaomistuksiin. My\xc3\xb6hemmin kyl\xc3\xa4t omisti Razumovskin kreivisuku ja vuodesta 1809 l\xc3\xa4htien senaattori Vasili Zinovjev ja h\xc3\xa4nen perillisens\xc3\xa4. Zinovjevin 1800-luvun alussa rakennuttaman Grevovan kartanon oli suunnitellut arkkitehti Vincent Beretti. Siit\xc3\xa4 on s\xc3\xa4ilynyt puistoalue ja muutamia talousrakennuksia. 1900-luvun alussa kartanossa vieraili kirjailija Lidija Zinovjeva-Annibal._NEWLINE_Peter von K\xc3\xb6ppenin mukaan vuonna 1848 Kaprion kartanossa ja esikaupungissa asui ven\xc3\xa4l\xc3\xa4isten ohella 68 savakkoa. Vuonna 1862 Kaprion kyl\xc3\xa4ss\xc3\xa4 (ven. Prigorodnaja) ja Grevovon kartanossa oli 45 taloa ja 303 asukasta. Pietarhovin kihlakuntaan kuuluneessa kyl\xc3\xa4ss\xc3\xa4 oli kaksi ortodoksista kirkkoa, volostinhallinto, koulu ja markkinat. Paikalliset talonpojat olivat kartanonomistajan maaorjia. Maatalouden ohella seudulla harjoitettiin kalastusta, polttopuiden hankintaa ja ajurinammattia Pietarissa. Ven\xc3\xa4j\xc3\xa4ll\xc3\xa4 tunnettiin laajalti kaporje-tee, jota valmistettiin Kaprion l\xc3\xa4hell\xc3\xa4 maitohorsmasta._NEWLINE_Kaprion linnassa sijaitseva Kristuksen kirkastumisen katedraali on pystytetty alun perin 1400-luvun lopulla, muutettu barokkityyliseksi vuosina 1756\xe2\x80\x931760 ja j\xc3\xa4lleenrakennettu useampaan kertaan. 1800-luvun lopulla sen seurakuntaan kuului 19 kyl\xc3\xa4\xc3\xa4 ja yli 2\xc2\xa0800 j\xc3\xa4sent\xc3\xa4. Toisen maailmansodan aikana vaurioitunut kirkko paloi vuonna 1962 ja on nyky\xc3\xa4\xc3\xa4n raunioina. Esikaupungissa sijainneen Jumalansynnytt\xc3\xa4j\xc3\xa4n kuolonuneen nukkumisen seurakuntaan kuului 17 kyl\xc3\xa4\xc3\xa4 ja yli 2\xc2\xa0600 j\xc3\xa4sent\xc3\xa4. Sen kirkoista on s\xc3\xa4ilynyt vuonna 1860 valmistunut, hautausmaalla sijaitseva Pyh\xc3\xa4n Nikolaoksen kirkko._NEWLINE_Vuonna 1919 seudulla k\xc3\xa4ytiin taisteluja puna-armeijan ja kenraali Nikolai Judenit\xc5\xa1in puolella sotineen Inkerin pataljoonan v\xc3\xa4lill\xc3\xa4. Vuonna 1926 valmistui Kaprion kautta kulkeva V\xc3\xa4\xc3\xa4skyl\xc3\xa4n ja Laukaansuun v\xc3\xa4linen rautatie. Toisen maailmansodan aikana alue oli saksalaisten miehitt\xc3\xa4m\xc3\xa4.\n_START_SECTION_\nLiikenne, talous ja palvelut\n_START_PARAGRAPH_\nKaprion kautta kulkee Volossovan ja Kirnun v\xc3\xa4linen maantie, josta haarautuu tie Viistin\xc3\xa4n Ruutsiaan. Muita reittej\xc3\xa4 ovat Pietarin ja Ruutsian sek\xc3\xa4 Pietarhovin ja Haavikon v\xc3\xa4liset maantiet. Kunnan l\xc3\xa4pi kulkee my\xc3\xb6s V\xc3\xa4\xc3\xa4skyl\xc3\xa4n ja Kattilan v\xc3\xa4linen s\xc3\xa4hk\xc3\xb6ist\xc3\xa4m\xc3\xa4t\xc3\xb6n rautatie. Kommolassa on ep\xc3\xa4virallinen lentokentt\xc3\xa4. Kunnasta on linja-autoyhteydet Sosnovyi Boriin, Kattilaan ja Lomonosoviin. Podozvanjeen rakennetaan huoltoasemaa._NEWLINE_Kunnan taloudellinen tilanne on heikko ja ty\xc3\xb6paikkoja on v\xc3\xa4h\xc3\xa4n. T\xc3\xa4rkein tuotantolaitos on karjanhoitoon ja maanviljelyyn erikoistunut maatalousyritys Koporje. Sirkkovassa toimii Psofida-nimisen yrityksen sikala. Keskuskyl\xc3\xa4n palveluihin kuuluvat lastentarha, keskikoulu, musiikkikoulu, kulttuuritalo, kirjasto, pieni poliklinikka, apteekki, vanhusten palvelukeskus, posti ja joukko kauppoja.\n_START_SECTION_\nKyl\xc3\xa4kuva ja n\xc3\xa4ht\xc3\xa4vyydet\n_START_PARAGRAPH_\nMuseona toimiva Kaprion linna on valtakunnallinen suojelukohde. Se sijaitsee kyl\xc3\xa4n l\xc3\xa4nsiosassa Kaprionjoen rotkon ymp\xc3\xa4r\xc3\xb6im\xc3\xa4n\xc3\xa4. Kaprion kyl\xc3\xa4 koostuu pienist\xc3\xa4 kerrostaloista, matalista usean perheen asuintaloista ja puutarhapalstojen ymp\xc3\xa4r\xc3\xb6imist\xc3\xa4 omakotitaloista. Kyl\xc3\xa4n keskustassa sijaitsevat hallintorakennukset ja palvelut ja it\xc3\xa4osassa maatalousyritysten rakennelmat._NEWLINE_Kunnan matkailupotentiaali perustuu sen historiallisiin n\xc3\xa4ht\xc3\xa4vyyksiin ja luontoon. Kulttuuriperint\xc3\xb6kohteita ovat Kaprion linnan ohella Maklakovon kumpuhautaryhm\xc3\xa4, Lasunan ja Starodvorjen arkeologiset l\xc3\xb6yt\xc3\xb6paikat, Kaprion ja Kommolan kartanoalueet sek\xc3\xa4 toisen maailmansodan muistomerkit. Kapriossa vietet\xc3\xa4\xc3\xa4n vuosittain Koporskaja poteha -nimist\xc3\xa4 historia- ja folklorejuhlaa. Matkailun kehitt\xc3\xa4miseksi suunnitellaan hotellia, k\xc3\xa4sity\xc3\xb6keskusta ja laskettelurinnett\xc3\xa4, luonnonsuojelu- ja virkistysalueita sek\xc3\xa4 maatilamatkailua.'